b'\n_START_ARTICLE_\nDoclea\n_START_PARAGRAPH_\nDoclea (latinsko Dioclea, tudi Diocleia, gr\xc5\xa1ko \xce\x94\xce\xb9\xce\xbf\xce\xba\xce\xbb\xce\xb5\xce\xb9\xcf\x82 [Diokleis], \xc4\x8drnogorsko \xd0\x94\xd1\x83\xd0\xba\xd1\x99\xd0\xb0 [Duklja]), zgodovinsko naselje ilirskega plemena Dokleatov, ki je le\xc5\xbealo na izlivu reke Zete v Mora\xc4\x8do, pribli\xc5\xbeno tri kilometre severno od sedanjega \xc4\x8drnogorskega glavnega mesta Podgorice._NEWLINE_Duklja je bila glavno mesto dr\xc5\xbeave Duklje.\n_START_SECTION_\nZgodovina\n_START_PARAGRAPH_\nDuklja je bila najve\xc4\x8dje naselje Dokleatov. Ustanovljena je bila v prvem desetletju prvega stoletja na\xc5\xa1ega \xc5\xa1tetja. Spadala je med velika mesta, saj je \xc5\xa1tela 8.000-10.000 prebivalcev. Relativno velika gostota prebivalstva na povr\xc5\xa1ini s polmerom nekaj ve\xc4\x8d kot deset kilometrov je bila posledica ugodnega geografskega polo\xc5\xbeaja, primernih klimatskih pogojev, pozitivnih gospodarskih tokov in dobrega obrambnega polo\xc5\xbeaja, ki je bil v tistem \xc4\x8dasu \xc5\xa1e kako pomemben._NEWLINE_Po novi upravni delitvi Rimskega cesarstva leta 297 je postala glavno mesto novoustanovljene province Prevalitanije (latinsko: Praevalitana ali Prevalis). V 4. in 5. stoletju so jo osvojila barbarska plemena in je za\xc4\x8dela izgubljati svojo mo\xc4\x8d. Na za\xc4\x8detku 5. stoletja so jo opusto\xc5\xa1ili Ostrogoti, leta 518 pa jo je poru\xc5\xa1il mo\xc4\x8dan potres. Ko si je opomogla, so jo leta 620 ponovno opusto\xc5\xa1ili, tokrat Slovani, ki so se priselili v njeno okolico. Po tem opusto\xc5\xa1enju je dokon\xc4\x8dno izgubila svoj anti\xc4\x8dni zna\xc4\x8daj._NEWLINE_Po uvedbi kr\xc5\xa1\xc4\x8danstva je postala sede\xc5\xbe \xc5\xa1kofije.\n_START_SECTION_\nArheo\xc5\xa1ka odkritja\n_START_PARAGRAPH_\nDuklja je bila kljub svojemu pomenu \xc5\xbee v 10. stoletju popolnoma poru\xc5\xa1ena. V dosedanjnih arheolo\xc5\xa1kih izkopavanjih so odkrili obrambni zid, javni trg (forum), temelje ve\xc4\x8d kr\xc5\xa1\xc4\x8danskih bazilik, pokopali\xc5\xa1\xc4\x8de, ve\xc4\x8d raznih kipov in plo\xc5\xa1\xc4\x8d z napisi in druge predmete.'